กรณ์อัดก.ล.ต.หลงประเด็นแจงกรณีปู
รมว.คลัง เฉ่ง ก.ล.ต. หลงประเด็นแจง "ยิ่งลักษณ์" แจ้งข้อมูลเท็จ อัดทำเพื่อใครหรือมีใบสั่ง
14 มิ.ย. 2554

รมว.คลัง เฉ่ง ก.ล.ต. หลงประเด็นแจง "ยิ่งลักษณ์" แจ้งข้อมูลเท็จ อัดทำเพื่อใครหรือมีใบสั่ง
นายกรณ์ จาติกวณิช รมว.คลัง กล่าวว่า ไม่เข้าใจว่านายธีระชัย ภูวนาถนรานุบาล เลขาธิการคณะกรรมการหลักทรัพย์และตลาดหลักทรัพย์ (ก.ล.ต.) ออกมาแถลงเรื่องไม่สามารถเอาผิดนางสาวยิ่งลักษณ์ ชินวัตร ชี้แจงต่อ ก.ล.ต. เมื่อเดือนมีนาคม 2549 ว่าครอบครัวชินวัตรไม่มีความเกี่ยวข้องกับกองทุน 2 แห่ง หรือเกี่ยวข้องกับบริษัทวินมาร์ค จำกัด ซึ่งเป็นผู้ถือหุ้นในบริษัทเอสซี แอสเสท จำกัด (มหาชน) และบริษัทชิน คอร์ปอเรชั่น ทำไม เพราะไม่มีใครพูดถึงประเด็นนี้
นายกรณ์ กล่าวว่า สิ่งที่นายแก้วสรร อติโพธิ ออกมาเรียกร้องไม่ได้พูดเรื่องเอสซี แอสเสท แต่สิ่งที่เข้าใจว่าแก้วสรรตั้งประเด็นไว้คือ การที่นางสาวยิ่งลักษณ์ให้การเท็จในคดีซุกหุ้นและยึดทรัพย์ ซึ่งพูดถึงการเป็นเจ้าของหุ้นชินคอร์ปที่นางสาวยิ่งลักษณ์บอกกับศาลว่าเป็นของตัวเอง แต่ศาลบอกว่าฟังไม่ขึ้น ซึ่งผมคิดว่าไม่น่าจะเกี่ยวกับเรื่องนี้ที่นายธีรชัย ออกมาชี้แจง
"ไม่รู้ว่านายธีระชัยมาพูดเรื่องอะไร เพื่ออะไร นอกจากจะพยายามทำงานให้เข้าตาใครบางคน หรือทำตามโพลล์หรือไม่" นายกรณ์ กล่าว
นายกรณ์ กล่าวว่า ก.ล.ต. อ้างกับผมมาตลอดว่ารู้ว่าครอบครัวชินวัตรเป็นเจ้าของ 2 กองทุน แต่เอาผิดกับนางสาวยิ่งลักษณ์ไม่ได้ เพราะพิสูจน์ไม่ได้ว่านางสาวยิ่งลักษณ์โกหก หรือไม่รู้จริง ว่าครอบครัวชินวัตรไม่มีความเกี่ยวข้องกับทั้ง 2 กองทุน